采石遇順風
作者：袁說友
朝代：宋

paragraphs: 我觀挽强弓，去鏃不可止。
弓力小有盡，所至亦無幾。
又觀鴻鵠飛，沖霄勢難已。
天高羽翼倦，俄復知還矣。
何如我行舟，雄風東北起。
危檣張橫幅，波濤湧前水。
青山掠窗戶，白浪送舟尾。
快哉一帆速，何止萬牛比。
飛蓬偶颭灧，稚子且憂喜。
衆曰無彼懼，天借此風只。
鳴鉦十數過，瞬目三百里。
嗟我出修門，江浙半經履。
輕舟縱壑便，未見捷如此。
頗聞順逆勢，殆似倚伏理。
逆境當反視，順亦無自侈。
今朝進固銳，明日去還弛。
遲速本何常，付之造物耳。